題東林香山像
作者：周紫芝
朝代：宋

paragraphs: 大唐受歷三百年，文士輩出俱可傳。
情雖嫵媚中骨鯁，當時只有香山賢。
香山年少謫湓浦，臥聽琵琶心獨苦。
想得回舟夜半時，半濕青衫淚如雨。
别來江月幾番圓，黄蘆苦竹空淒然。
風流掃地那復有，但見東風吹白髯。
可憐畫手無前輩，欲倩虎頭呼不起。
瓊枝玉樹了無蹤，鐵撥鵾絃何用爾。
明朝一舸下潯陽，月明依舊空江水。